b'\n_START_ARTICLE_\nMirakelb\xc3\xa6r\n_START_SECTION_\nBeskrivelse\n_START_PARAGRAPH_\nMirakelb\xc3\xa6r er en stor busk eller et lille tr\xc3\xa6 med en opret v\xc3\xa6kst. Barken er f\xc3\xb8rst lysegr\xc3\xb8n og h\xc3\xa5rkl\xc3\xa6dt. Senere bliver den brun og filth\xc3\xa5ret. Gamle grene f\xc3\xa5r efterh\xc3\xa5nden en knudret, lysegr\xc3\xa5 bark. De sm\xc3\xa5, m\xc3\xb8rkebrune knopper sidder spredt eller n\xc3\xa6sten modsat, samlet n\xc3\xa6r skudspidserne. _NEWLINE_Bladene er stedsegr\xc3\xb8nne og elliptiske eller let spatelformede med b\xc3\xb8lget, hel rand. Blomstringen foreg\xc3\xa5r over en lang periode af sommeren (i hjemlandet sker det i regntiden). Blomsterne er regelm\xc3\xa6ssige og 5-tallige med gulligt-hvide kronblade. Frugterne er r\xc3\xb8de, aflange stenfrugter p\xc3\xa5 2,5-3 cm. _NEWLINE_Rodnettet er groft. _NEWLINE_H\xc3\xb8jde x bredde: 4,50 x 3,00 m.\n_START_SECTION_\nHjemsted\n_START_PARAGRAPH_\nMirakelb\xc3\xa6r vokser naturligt i lavlandsomr\xc3\xa5der af tropisk Vestafrika, hvor den foretr\xc3\xa6kker let skyggede voksesteder med en jord, som er sur og vedvarende fugtig. _NEWLINE_I Benin, n\xc3\xa6r Ogun State University, vokser arten p\xc3\xa5 Ago-Iwoye Campus sammen med bl.a. guava, iildkrone, Amaranthus spinosus (en art af amarant), cashew, Clerodendron umbellatum (en art af sk\xc3\xa6bnetr\xc3\xa6), guldregnkassia, Indigofera macrophylla (en art af indigo), indisk fingerhirse, Ipomoea mauritiana (en art af pragtsnerle), jobst\xc3\xa5re, Manihot glaziovii (en art af maniok), paternosterb\xc3\xb8nne, stinkende passionsblomst, vestindisk bomuld, \xc3\xa6gte kola og \xc3\xa6gte mimose.\n_START_SECTION_\nAnvendelse\n_START_PARAGRAPH_\nB\xc3\xa6rrene fra denne plante (som ogs\xc3\xa5 kaldes mirakelfrugt) bruges som smagsgiver, hvor man udnytter deres evne til at \xc3\xa6ndre oplevelsen af andre smage. Denne virkning skyldes at de indeholder glykoproteinet miraculin, som f\xc3\xa5r syrlige smage til at opfattes af smagsl\xc3\xb8gene som s\xc3\xb8de. Bider man f.eks. f\xc3\xb8rst i mirakelfrugten og derefter i en citron, vil citronen smage i retning af en s\xc3\xb8d appelsin.'